Beloning uitgeloof ná betoger kat in vuur gooiBetogers in Hermanus in die Wes-Kaap (10 April 2018). Foto: Verskaf WAARSKUWING: Die foto onder aan die berig kan sensitiewe lesers ontstel. Talle diereliefhebbers het hul steun uitgespreek vir ŉ poging om ŉ man op te spoor wat tydens onlangse onluste in Hermanus in die Wes-Kaap ŉ kat aan ŉ tou geswaai en in ŉ vuur gegooi het. Gewelddadige betogings het verlede Woensdag vir die soveelste keer in Hermanus uitgebreek – dié keer na bewering oor die inhegtenisneming van ŉ gemeenskapsaktivis van die Zwelihle-nedersetting. Meer as 1 000 inwoners van Zwelihle het Woensdagoggend vroeg die strate ingevaar en paaie met klippe en brandende buitebande versper. Die onluste het Donderdag voortgeduur, waartydens ŉ skokfoto van die man en die kat geneem is. Op die foto kan gesien word hoe ŉ betoger met ŉ bruin baadjie met ŉ kappie op, ŉ bruin broek en ŉ wit masker die kat aan ŉ tou rondswaai voordat hy die dier op ŉ hoop brandende buitebande gegooi het. Die foto het sedert dit verlede Donderdag omstreeks 16:00 deur die fotograaf MC Botha geneem is, wyd op sosiale media versprei. Die voorval het mense so ontstel dat ŉ groep diereliefhebbers geld begin insamel het om as ŉ beloning te dien vir enigiemand wat inligting kan voorsien wat sal help om die man op te spoor. Botha het gesê hy kan nie met sekerheid sê of die kat lewend of dood was ten tyde van die voorval nie. “Dit was net chaos met die skote wat geklap het en klippe wat gegooi was. Die kat het nie gespartel nie, maar ek is byna seker dit het voor dit rondgeswaai is [nog] gelewe,” het hy gesê. Die Hermanus Dierewelsynsvereniging (Haws) het die voorval as afskuwelik bestempel en dit ten sterkste veroordeel. “Dié soort onnodige, onuitspreekbare wreedheid het nie ŉ plek in enige gemeenskap nie en het niks met enigiemand se griewe te doen nie,” het Cheryl Richardson, Haws se woordvoerder, Maandag in ŉ verklaring gesê. “Ongelukkig kan ons nie die oortreder van die kriminele daad identifiseer nie en ons glo daar is lede van die gemeenskap wat na vore sal kom met inligting om die man op te spoor sodat hy aangekeer kan word.” Henriette Derby, ŉ selferkende diere-aktivis wat die poging organiseer, het gereël dat die prokureursfirma Adrian Louw en Vennote ŉ trust vir dié doeleinde beskikbaarstel. Adrian Louw het Maandag aan Maroela Media gesê daar is tot dusver R5 000 deur vrywilligers in die trust inbetaal en dat nog R3 000 verwag kan word deur mense wat tot dusver onderneem het om die inisiatief te ondersteun. “Die beloning word uitgeloof aan enige persoon of persone wat inligting kan voorsien wat daartoe sal lei dat die man suksesvol opgespoor, skuldig bevind en gevonnis word. Enigiemand wat ŉ bydrae wil maak of wat inligting het oor wie die man kan wees, word versoek om Derby by 060 694 9835 te bel,” het Louw gesê. Louw het gesê die voorval het talle mense geskok gelaat en hy het van omstanders verneem daar was selfs betogers wat die daad gesien en dit veroordeel het. “Daar word bespiegel dat die kat nie beweeg of geluide gemaak het tydens die voorval nie. Maar die kat kon geskok of bewusteloos gewees het nadat geslaan of geskop is. Wie sal weet? Dit is steeds wreed, wetteloos en kan nie toegelaat word as protesaksie nie,” het Louw gesê. Mense wat ŉ bydrae tot die beloning wil maak, kan die bankbesonderhede hier kry. Louw het gesê as die oortreder nie opgespoor of vervolg word nie, sal die geld aan verskeie dierewelsynsorganisasies, insluitend Haws, geskenk word om bewusmaking in gemeenskappe te skep oor hoe om diere reg te hanteer. Die betoger wat die kat rond swaai. Foto: MC Botha / Verskaf